Kuya Jerusalén sopga l̈öng l̈irë ga kjong kjong tjl̈ẽ ëng kong ga «¿Domer wl̈ẽkoba l̈öng,
zrökoba wl̈o l̈i shäng kjwe l̇l̇ëmdo?
Shäng tjl̈õkwo l̈ë oba uunkong bokshto,
ga kong l̇l̇ëye l̈e bi ichagagarë ba kong l̇l̇ëme.
¿Miydara l̈ok ga no pjl̈uyo iche l̈e Sbörë l̈i kjwe jl̈õe l̈e l̈ëpde?
Gueniyo no pjl̈uyo iche l̈e Sbörë l̈i tjweshko ga e kjone so miydaga ërë l̇l̇ëme.
Domer kjwera kjone so miydërwa pjl̈úe» l̈e l̈öng eni.
E wopro ga Jesús shäng oba ping Sbö u zl̈ong bäng.
L̇l̇ëye l̈e l̈öng l̈i kuya ga tjl̈ẽ ba kong l̈ok dbo go ga «Tja ë miydëmi l̈ëmi l̈öng eni.
Tja kjone so miydëmi l̈ëmi l̈öng eni bakoe.
Gueniyo tja ëre shrono shäng bor woshko l̇l̇ëme.
Tja ichaga tjok.
Tjl̈õkwo bek l̈aga l̈i e.
Era miydëmi l̈öng l̇l̇ëme.
Gueniyo tjara tek ba shwoy dwayo,
ga tja ichaga erë.
E kjĩshko ga e miydër pjl̈úe» l̈e.
Eshko ga shaya l̈ok woydë,
gueniyo ba dbaryo äätë l̇l̇ëm obi kjĩshko ga to porwara l̈ok l̇l̇ëme.
Eni ëmdë ga nopga tjeng eshko l̈i tjrëko ga nopga ara beno l̈öng mär ba go.
Tjl̈ẽ l̈öng ga «¿No pjl̈uyo iche l̈e Sbörë l̈i shronoshko ga l̇l̇ëbo ĩydëba l̇l̇ëm wl̈eniyo shärye domer kjwe kjinmo sorëro?»
l̈e l̈öng eni.
Jesús l̈anyotkëba sorë l̈i roy kura fariseogarë,
ga töno l̈ok syõshtaga kägäyoga tjok.
E irgo ga Sbö u dagaga ichara l̈ok kjl̈öbö ba shak.
Öötong jek l̈öng ba shwoy ga Jesús tjl̈ẽ l̈öng l̈i kong ga «Tja ber sök bomi tjok dbar kjwöbö döe.
E irgo ga tja to iröng bor ichaga sök l̈ishko.
Eshko ga tja wl̈ẽmi l̈öng kjër ga tja wl̈ẽmi l̇l̇ëm,
tja öötong sök l̈ishko ga pjãy äär eshko ga ä kjĩshko» l̈e.
Kuya judíoga l̈öng l̈irë ga tjl̈ẽ l̈ok ëng kong ga «¿Wl̈ẽy ga äe l̈e l̈i,
e sorëro?
¿Jongya kjok shto obl̈ë obl̈ë,
judíoga shdöktong öötong l̈öng tjëyoga obl̈ë obl̈ë tjrëko l̈ishko,
nopga judío l̇l̇ëm wl̈eniyo ping wl̈o l̈ëpde?
¿Tjl̈ẽ ga “Tja wl̈ẽmi l̈öng kjër ga tja wl̈ẽmi l̇l̇ëm,
tja öötong sök l̈ishko ga pjãy äär eshko ga ä kjĩshko” l̈e shäng l̈i l̇l̇ë l̈ayde?»
l̈e.
E irgo ga dbar shrëzl̈ong dbaryo pjirzl̈ong dbaryo l̈i öötonge.
Dbar eshko l̈i tjwl̈õ ara anmoyõ l̈ëba.
Eshko dbaryo ga Jesús kojono shäng kojong,
ga tjl̈ẽ dbo go ga «Ëye wodogro ga tek bor shwoy,
di twër ba kong l̈i ie wl̈o.
Ëye mär bor go ga ber shäng di jong tur ri ri ba roy dwayo wl̈eni,
e iaga ërë ga ber l̈öng së ĩyado Sbö tjok,
tak pjang Sbö tjl̈õkwo go sorë l̈i eni» l̈e.
(Di l̈i,
e Sbö Sëya l̈okl̈o.
Ëye mär ba go ga kong Sbö Sëya twe ber ba go wl̈o l̈ayde.
Eshko dbaryo ga Jesús äätë ber sök kësbang,
tjwl̈õ ara kjok dogo l̇l̇ëm obi.
E kjĩshko ga Sbö Sëya twayde l̇l̇ëm obi.)
Kuya l̈öng l̈irë ga kjong kjong tjl̈ẽ ga «Jl̈õkoyo ga Sbö tjl̈õkwo l̈aga tjwe l̈ëba l̈i kjwe» l̈e.
Kjong kjong tjl̈ẽ ga «No pjl̈uyo iche l̈e Sbörë l̈i kjwe» l̈e.
Kjong kjong obi tjl̈ẽ ga «Eni l̇l̇ëme.
No pjl̈uyo iche l̈e Sbörë l̈i wen tjwe Galilea kjokyo dwayo l̇l̇ëme.
Sbö tjl̈õkwo tak pjang l̈i tjl̈ẽ ga e David tjëyo,
e ber Belén so,
David weno buk l̈ishko» l̈e.
Eni ga nopga shdöktong beno wotjl̈ĩk obl̈ë obl̈ë Jesús kjĩshko.
Kjong kjong omshak woydë,
gueniyo porwara l̈ok l̇l̇ëme.
E irgo ga Sbö u dagaga ichara l̈öng l̈i to jek l̈ok ba ichagaga l̈öng l̈ishko iröng obi.
Ĩya ba ichagagarë l̈ok ga tjl̈ẽ ba kong l̈ok ga «¿Söromi l̇l̇ëm ega?»
l̈e syõshtaga kägäyoga,
fariseoga l̈irë eni.
Kuya l̈ok ga tjl̈ẽ ba kong ga «Ëye tjl̈ẽ wol̈ëso eni l̈i kurwarë l̇l̇ëme» l̈e.
Eni ga fariseoga tjl̈ẽ ba kong l̈ok ga «¿Pjãy ëmdë ga jyãpgwara bakore?
Shji judío ichagaga,
fariseoga,
shji mär ba go kjl̈ara l̇l̇ëme.
Ba tjl̈õkwo kjragaga l̈öng l̈i,
kjok l̇l̇gwekkl̈o tara Moisésdë l̈i miyde l̈öng l̇l̇ëme.
Epga shdungko» l̈e.
Eshko ga fariseo shäng kjl̈ara ko Nicodemo.
Pjl̈ara ga öör l̈an Jesús tjok.
Eshko ga tjl̈ẽ l̈öng l̈i kong ga
«Tjl̈õkwo tak pjang bi kjok l̇l̇gwekkl̈o go tjl̈ẽ ga ëye rotaraba ga kjakrokëy ba kong,
l̇l̇ëye shäryara l̈i,
e l̇l̇ë miydëy yõtso wl̈o,
ga shdũydë eshko kjwl̈ë jã» l̈e.
Kuya l̈ok ga tjl̈ẽ ba kong ga «¿Pja ëmdë ga Galilea soro?
Sbö tjl̈õkwo tak pjang kjibokwo go l̈i ĩs yõtso.
Miydëp e go ga Sbö tjl̈õkwo l̈aga wen tjwe Galilea kjokyo dwayo l̇l̇ëme» l̈e.
E irgo ga töno l̈öng eshko l̈i to jongya l̈ok ba ushko.